ენგომი

ენგომი — კვიპროსის დედაქალაქ ნიქოზიის გარეუბანი და მუნიციპალიტეტი. 2011 წელს მისი მოსახლეობა 18 010 ადამიანს შეადგენდა, მათგან 14 254 კვიპროსის მოქალაქე იყო.

ის ძირითადად საცხოვრებელი უბანია, სადაც ბევრი დიდი ვილაა განთავსებული. აქ ასევე მდებარეობს ყოვლადწმინდა ღვთისმშობლის (ელეუსას) გავლენიანი მონასტრის ძალიან მნიშვნელოვანი ფილიალი. მუნიციპალიტეტის ტერიტორიაზეა ნიქოზიის უნივერსიტეტიც, რის გამოც ენგომში ბევრი სტუდენტი ცხოვრობს.

ენგომში ფართო დიპლომატიური წარმომადგენლობაა. ამ უბანში მდებარეობს ეგვიპტის, საფრანგეთის, ამერიკის შეერთებული შტატებისა და რუსეთის საელჩოები.

წმინდა ნიკოლოზის ძველი ეკლესია 1898 წელს იკურთხა.

ოსმალეთის ბატონობის პერიოდში ენგომი პატარა სასოფლო თემს წარმოადგენდა, სადაც მოსახლეობის ძირითად საქმიანობას მიწათმოქმედება და მეცხოველეობა შეადგენდა. ამ ორი საქმიანობისთვის გარეუბანს ძალზე ხელსაყრელი პირობები ჰქონდა ნაყოფიერი ნიადაგის (განსაკუთრებით მეტოხის გარშემო) და მაკედონიტისას შემოგარენის შემაღლებულ ადგილებსა და ნიქოზიის დღევანდელი აეროპორტის ტერიტორიაზე არსებული უხვი ველური მცენარეულობის წყალობით. საუკუნის პირველ ათწლეულებამდე სოფლის მაცხოვრებლები ძირითადად კვლავ სოფლის მეურნეობით იყვნენ დაკავებულნი.

მეორე მსოფლიო ომის პერიოდისთვის აქ რამდენიმე საწარმო გაიხსნა. სოფლის მოსახლეობის ზრდასთან და ველოსიპედის ფართოდ გავრცელებასთან ერთად, ენგომის ბევრმა მაცხოვრებელმა მუშაობა ნიქოზიაში დაიწყო.

დამოუკიდებლობის მოპოვების შემდეგ (1960 წ.), განსაკუთრებით კი 1980 წლის შემდგომ პერიოდში, ენგომი ძალიან სწრაფად განვითარდა და დიდი ნიქოზიის ერთ-ერთ ყველაზე თანამედროვე და განვითარებულ მუნიციპალიტეტად იქცა.

მუნიციპალიტეტი
ენგომი კვიპროსის ერთ-ერთი „დემი“ (თემი) ანუ მუნიციპალური ოლქი 1986 წლის თებერვალში გახდა, 1985 წლის მუნიციპალიტეტების შესახებ კანონის (კანონი 111/85) საფუძველზე ჩატარებული რეფერენდუმის შემდეგ. პირველი მერი და საბჭო 1986 წლის მაისში გამართულ არჩევნებზე აირჩიეს. პირველი არჩეული მერი გახლდათ ბატონი მიხალაკის ზივანარისი.

მუნიციპალური საბჭო შედგება 12 მრჩევლისა და მერისგან, რომლებიც მუნიციპალიტეტების შესახებ კანონის თანახმად, ყოველ ხუთ წელიწადში ერთხელ, დეკემბრის თვეში აირჩევიან. ბოლო მუნიციპალური არჩევნები 2011 წელს ჩატარდა და მოქმედი საბჭოს უფლებამოსილების ვადა 2016 წლის დეკემბერში ამოიწურა.

მერიის შენობა მდებარეობს ერეხთეიოსის ქუჩაზე (ნომერი 3, 2413 ენგომი),

ტიმვოსი
ტიმვოსი, რაც „აკლდამას“ ან „საფლავის ბორცვს“ ნიშნავს, არის სამხედრო სასაფლაო იმ ბერძენი და ბერძენი კვიპროსელი სამხედროებისთვის, რომლებიც კვიპროსში 1964 და 1974 წლებში თურქების წინააღმდეგ ბრძოლებში დაიღუპნენ. სასაფლაო მდებარეობს იმ ადგილას, სადაც 1974 წლის 22 ივლისს, შეცდომით გახსნილი ცეცხლის შედეგად, საბერძნეთის სამხედრო თვითმფრინავი ჩამოაგდეს. „“-ის ტიპის თვითმფრინავს გადაჰყავდა საბერძნეთის შეიარაღებული ძალების პირველი კომანდოსესკადრონი, რომელიც კვიპროსში კუნძულის დასაცავად თურქეთის შემოჭრის დროს ჩამოვიდა. თვითმფრინავის ნამსხვრევები სასაფლაოზე არსებული ბორცვის ქვეშაა დაკრძალული.

პანაია მაკედონიტისას მონასტერი
უცნობია, თუ როდის დაარსდა პანაია მაკედონიტისას (ღვთისმშობლის) მონასტერი, თუმცა იგი პირველად საუკუნეშია მოხსენიებული. მონასტერმა ფუნქციონირება საუკუნის ბოლოს შეწყვიტა. სახელწოდება „მაკედონიტისა“ მომდინარეობს ოხრახუშისგან, რომელსაც კვიპროსში „მაკედონისონს“ უწოდებენ. დღეს ამ ადგილას მაკედონიტისას ღვთისმშობლის ეკლესია დგას.

მაკედონიტისაში ასევე მდებარეობს მაკარიოსის სტადიონი და საერთაშორისო სავაჭრო ბაზრობის საგამოფენო სივრცე.
ეორდაია, საბერძნეთი (1992 წლიდან)
ითაკი, საბერძნეთი (1995 წლიდან)
ხანია, საბერძნეთი (2001 წლიდან)
არბატი, რუსეთი (2007 წლიდან)
კარპენისი, საბერძნეთი (2022 წლიდან)